Lorandino Berchi (19 ani), tânărul care, anul trecut, a ucis în bătaie un om al străzii în Sibiu, a fost condamnat la 17 ani de închisoare, pentru omor calificat. Alți doi adolescenți, de 14, respectiv 15 ani, au fost condamnați la internarea într-un centru de detenție, pe o perioadă de opt ani.
Înainte de a aplica aceste pedepse, instanța a schimbat încadrarea faptelor din omor, în omor calificat. Pe de altă parte, judecătorul a luat în calcul faptul că inculpații au traume din copilărie, provenind din familii cu probleme, așa că și-au căutat validarea într-un anturaj nepotrivit.
Decizia a fost pronunțată de Tribunalul Sibiu și nu e definitivă, putând fi atacată în termen de zece zile, informează publicația locală Turnul Sfatului.
În fața judecătorului, toți trei și-au recunoscut faptele: că în noaptea de 1 spre 2 octombrie 2023, au bătut "de distracție" și "de plictiseală" două persoane fără adăpost, apoi au găsit o a treia persoană, un bărbat care dormea lângă un zid, pe care l-au trezit și bătut cu pumnii, bâte, sticle și pietre până când a leșinat. L-au trezit și l-au bătut iar, scenariul repetându-se câteva ori. Cum au urinat pe el, l-au bătut iar și, în cele din urmă, l-au acoperit pe cel care leșinase cu o pătură, pentru a nu fi observat de cei care ar fi trecut pe acolo.
"Ce-mi place să-i bat… de 5 ori i-am dat somn", se lăuda prietenei sale, prin WhatsApp, unul din cei doi minori care au participat la bătaie, subliniind cantitatea de sânge din noaptea respectivă.
Bărbatul, care avea 71 de ani, a murit 29 de zile mai târziu, la spital.
Lorandino Berchi (19 ani, angajat al unui lanț de supermarketuri, de loc din satul Poplaca, dar locuind în Sibiu), a fost condamnat de Tribunalul Sibiu la 17 ani de închisoare și la interzicerea unor drepturi alți patri ani după eliberare, informează Turnul Sfatului. Publicația precizează că pedeapsa pentru omor calificat e între 15 și 25 de ani sau detenție pe viață.
Iar cei doi minori au fost condamnați, fiecare, la câte opt ani de internare într-un centru de detenție.
De asemenea, în solidar, cei trei au mai fost condamnați la plata a 80.670 de lei, plus dobânzi, reprezentând contravaloarea îngrijirilor medicale acordate victimei.
Decizia nu e definitivă și poate fi atacată în 10 zile.
În pronunțarea sentinței, judecătorul de caz a avut în vedere copilăria celor doi minori, faptul că ambii aveau tați dependenți de alcool și violenți cu mamele lor și cu ei: "Comiterea infracţiunii a fost "favorizată" şi de mediul familial din care cei doi inculpaţi provin, fiecare dintre aceştia confruntându-se încă de la vârste fragede cu relaţii de familie tensionate. Lipsa unui sprijin şi control parental efectiv a condus la deficienţe majore în procesul de interiorizare de către inculpaţi a unor valori sociale fundamentale, dar a permis inculpaţilor şi frecventarea unui anturaj criminogen, ambii inculpaţi căutând o oarecare validare în rândul prietenilor din acel anturaj".
De asemenea, Lorandino Berchi, absolvent a 11 clase, s-a aflat în plasament din 2008 și până în 2022, la un asistent maternal care i-a oferit mai apoi o locuință în cartierul Țiglari. El mai fost condamnat, dar nu la închisoare, pentru infracțiuni contra patrimoniului și contra siguranței circulației pe drumurile publice.
Instanța a ținut cont de faptul că Lorandino Berchi a avut parte de o copilărie în care a fost internat inclusiv la Spitalul de Psihiatrie: "Inculpatul s-a confruntat cu probleme la şcoală din cauza deficitului de atenție cauzat de tulburare hiperkinetică, tulburare de conduită, ne-socializare și tulburări de atașament, tulburări care la vârste fragede au atras internarea de mai multe ori a inculpatului la Spitalul de Psihiatrie".